ส่วนที่ 1 : ข้อมูลสรุป

บริษัท บ้านปู จำกัด (มหาชน) (“บริษัทฯ”) เป็นบริษัทที่ดำเนินธุรกิจเกี่ยวกับพลังงาน
โดยมีธุรกิจหลักที่สำคัญ คือ ธุรกิจถ่านหินและธุรกิจไฟฟ้า

1.  ธุรกิจผลิตและจำหน่ายถ่านหิน – ปัจจุบันบริษัทฯ มีกำลังการผลิตรวม 23.5 ล้านตันต่อปี
    โดยมีปริมาณทรัพยากร (Resources) และปริมาณสำรองถ่านหิน (Reserves) รวมทั้งสิ้น
    2,140.62 ล้านตัน และ 599.88 ล้านตัน ตามลำดับ บริษัทฯ
    มีเหมืองผลิตถ่านหินทั้งในสาธารณรัฐอินโดนีเซีย ประเทศไทย และสาธารณรัฐประชาชนจีน
    ดังนี้

    -   เหมืองถ่านหินในสาธารณรัฐอินโดนีเซีย มี 4 เหมือง และ 1 แหล่ง มีกำลังการผลิตรวม
        23.5 ล้านตัน ได้แก่ เหมืองอินโดมินโค (Indominco)
        เริ่มทำการผลิตในเชิงพาณิชย์ตั้งแต่ปี พ.ศ. 2540 มีกำลังการผลิต 13.0 ล้านตันต่อปี
        เหมืองคิทาดิน (Kitadin) เริ่มทำการผลิตในเชิงพาณิชย์ตั้งแต่ปี พ.ศ. 2527
        มีกำลังการผลิต 2.0 ล้านตันต่อปี เหมืองโจ-ร่ง (Jorong)
        เริ่มทำการผลิตในเชิงพาณิชย์ตั้งแต่ปี พ.ศ. 2542 มีกำลังการผลิต 3.0 ล้านตันต่อปี
        และเหมืองทรูบาอินโด (Trubaindo) เริ่มทำการผลิตเดือนพฤษภาคม พ.ศ. 2548
        มีกำลังการผลิต 5.5 ล้านตันต่อปี นอกจากนี้ยังมีแหล่งถ่านหินบารินโต (Bharinto)
        ซึ่งอยู่ระหว่างขั้นตอนการขอใบอนุญาตก่อสร้าง โดยทั้งหมดนี้ตั้งอยู่บนเกาะกาลิมันตัน

    -   เหมืองถ่านหินในประเทศไทย มี 2 เหมือง ได้แก่ เหมืองลำปาง จังหวัดลำปาง
        และเหมืองเชียงม่วน จังหวัดพะเยา บริษัทฯ ได้หยุดการทำเหมืองทั้ง 2 เหมือง
        เนื่องจากปริมาณสำรองได้หมดลง

-   เหมืองถ่านหินในสาธารณรัฐประชาชนจีน ได้แก่ เหมืองถ่านหินต้าหนิง (Daning)
    และเหมืองถ่านหินเฮ่อปี้ (Hebi)

-   บริษัท BP Overseas Development Co., Ltd. (BPOD) (บริษัทย่อยของบริษัทฯ)
    ได้ร่วมลงทุนในบริษัท Asian American Coal Inc. (AACI)
    ซึ่งเป็นบริษัทที่ดำเนินธุรกิจพัฒนาและร่วมลงทุนในธุรกิจเหมืองถ่านหินในสาธารณรัฐประชาชนจีน
    โดยเมื่อวันที่ 6 มิถุนายน พ.ศ. 2551 บริษัท BPOD ได้ลงนามในสัญญาซื้อหุ้น AACI
    จากกลุ่มผู้ถือหุ้นเดิมทั้งหมด มีผลให้บริษัทมีสัดส่วนการถือหุ้นในบริษัท AACI เป็นร้อยละ 100
    ของหุ้นที่จำหน่ายแล้วทั้งหมด จากเดิมที่บริษัท BPOD ถือหุ้นร้อยละ 21.67 ทั้งนี้บริษัท AACI
    ได้ร่วมลงทุนโดยมีสัดส่วนการถือหุ้นร้อยละ 56 ในบริษัท Shanxi Asian
    American-Daning Energy Co., Ltd. (SAADEC)
    ซึ่งจัดตั้งขึ้นเพื่อดำเนินการผลิตและจำหน่ายถ่านหินจากเหมืองถ่านหินใต้ดินต้าหนิง (Daning)
    ในมณฑลซานซี (Shanxi) ได้เริ่มทำการผลิตในเชิงพาณิชย์ตั้งแต่ปี พ.ศ. 2548
    และมีเป้าหมายการผลิตถ่านหิน 4 ล้านตันต่อปี ผลการผลิตถ่านหินในปี พ.ศ. 2551 อยู่ที่ 3.4
    ล้านตัน ณ วันที่ 31 ธันวาคม พ.ศ. 2551
    มีปริมาณสำรองถ่านหินประเภทแอนทราไซท์อยู่ประมาณ 66.6 ล้านตัน

  นอกจากนี้ บริษัท AACI ได้ร่วมลงทุนโดยมีสัดส่วนการถือหุ้นร้อยละ 45 ในบริษัท Shanxi
  Gaohe Energy Co., Ltd. (SGEC)
  ซึ่งจัดตั้งขึ้นเพื่อดำเนินการผลิตและจำหน่ายถ่านหินจากเหมืองถ่านหินใต้ดินเกาเหอ (Gaohe)
  ในมณฑลซานซีเช่นกัน
  ปัจจุบันเหมืองถ่านหินเกาเหออยู่ในระหว่างดำเนินการก่อสร้างและพัฒนาการทำเหมือง
  คาดว่าจะเริ่มทำการผลิตในเชิงพาณิชย์ได้ในปี พ.ศ. 2553 มีกำลังการผลิตถ่านหิน 6
  ล้านตันต่อปี โดยมีปริมาณสำรองถ่านหินประเภทเซมิ-แอนทราไซท์ประมาณ 191 ล้านตัน

-   Banpu Mineral Company Limited (เป็นบริษัทย่อยของบริษัทฯ) ได้ร่วมทุนกับ Hebi
    Coal and Electricity Co., Ltd. (HCEC) จัดตั้งบริษัท Hebi Zhong Tai Mining
    Co., Ltd. (HZTM) เพื่อดำเนินธุรกิจผลิตและจำหน่ายถ่านหินจากเหมืองถ่านหินใต้ดินเฮ่อปี้
    (Hebi) โดยถือหุ้นในสัดส่วนร้อยละ 40 และ 60 ตามลำดับ
    ปัจจุบันเหมืองเฮ่อปี้มีกำลังการผลิต 1.5 ล้านตันต่อปี ณ วันที่ 31 ธันวาคม พ.ศ. 2551
    มีปริมาณสำรองถ่านหินประเภทเซมิ-แอนทราไซท์อยู่ประมาณ 30.3 ล้านตัน
    และมีพื้นที่ส่วนขยายที่มีปริมาณสำรองถ่านหินประมาณ 50 ล้านตัน ผลการผลิตถ่านหินในปี พ.ศ.
    2551 อยู่ที่ 1.4 ล้านตัน

2.  ธุรกิจไฟฟ้าบริษัทฯ มีการลงทุนทั้งในประเทศไทยและในสาธารณรัฐประชาชนจีน ดังนี้

-   ธุรกิจไฟฟ้าในประเทศไทย บริษัทฯ มีการลงทุนอยู่ 2 โครงการ ได้แก่ โรงไฟฟ้าบีแอลซีพี
    บริษัทฯ ถือหุ้นร้อยละ 50 ของทุนชำระแล้ว (โดยผ่านบริษัท บ้านปู โคล เพาเวอร์ จำกัด
    ที่บริษัทฯ ถือหุ้นร้อยละ 99.99) ในบริษัท บีแอลซีพี เพาเวอร์ จำกัด (BLCP)
    ซึ่งเป็นโรงไฟฟ้าขนาด 1,434 เมกะวัตต์ ใช้ถ่านหินคุณภาพดีเป็นเชื้อเพลิง
    ตั้งอยู่ที่นิคมอุตสาหกรรมมาบตาพุด จังหวัดระยอง นอกจากนี้บริษัทฯ ได้ลงทุนในบริษัท
    ผลิตไฟฟ้าราชบุรีโฮลดิ้ง จำกัด (มหาชน) (Ratch) ในสัดส่วนร้อยละ 14.99

-   ธุรกิจไฟฟ้าในสาธารณรัฐประชาชนจีน เป็นการลงทุนในกิจการโรงไฟฟ้าพลังงานความร้อนร่วม
    (Combined Heat and Power) ในแถบภาคเหนือของสาธารณรัฐประชาชนจีน
    ในมณฑลเหอเป่ย 2 แห่ง และมณฑลซานตง 1 แห่ง โดยมีกำลังการผลิตกระแสไฟฟ้ารวม 248
    เมกะวัตต์ และมีกำลังการผลิตไอน้ำ 798 ตันต่อชั่วโมง

ผลการดำเนินงานของบริษัทฯ และบริษัทย่อยสิ้นสุดวันที่ 31 ธันวาคม พ.ศ. 2551
มีรายได้จากการขายรวมจำนวน 50,530 ล้านบาท เพิ่มขึ้นจากงวดเดียวกันของปีก่อนจำนวน
18,088 ล้านบาท หรือเพิ่มขึ้นร้อยละ 56 ละมีผลกำไรสุทธิรวมจำนวน 9,228 ล้านบาท
เพิ่มขึ้นจากงวดเดียวกันของปีก่อนจำนวน 2,573 ล้านบาท หรือเพิ่มขึ้นร้อยละ 39 มีสินทรัพย์รวม
89,362 ล้านบาท หนี้สินรวม 43,828 ล้านบาท และส่วนของผู้ถือหุ้นรวม 45,534 ล้านบาท

บริษัทฯ ได้จัดระบบภายในองค์กรให้มีกระบวนการกำกับดูแลกิจการที่ดี โดยมีคณะกรรมการตรวจสอบ
คณะกรรมการบรรษัทภิบาลและสรรหา
และคณะกรรมการกำหนดค่าตอบแทนเพื่อสนับสนุนการบริหารงานการจัดการด้วยความโปร่งใสและตรวจสอบได้
มีการสื่อสารกับผู้ถือหุ้น นักลงทุน และนักวิเคราะห์อย่างสม่ำเสมอด้วยข้อมูลที่ถูกต้องและเพียงพอ
เพื่อให้เกิดผลประโยชน์สูงสุดแก่ผู้ถือหุ้นและนักลงทุน ตลอดจนบริษัทฯ
มีนโยบายในการดำเนินธุรกิจที่เป็นประโยชน์ต่อเศรษฐกิจและสังคม
โดยให้ความสำคัญกับการดูแลรักษาสิ่งแวดล้อมและความปลอดภัยจากการทำงาน ด้วยทุนทรัพย์บริษัทฯ
ตลอดจนให้ความร่วมมือกับรัฐชุมชนอย่างต่อเนื่อง และปฏิบัติตามกฎหมายข้อบังคับที่เกี่ยวข้อง